  Виталий Пронин Ю. Гагаринэз 1954-тӥ арын туспуктӥз Ижысь Л. Дятлов.12-тӥ апреле 55 ар тырмиз Ю. Гагаринлэн космосэ лобӟемез дырысен. Ижын улэмын-ужамын нырысетӥ космонавтэн ӵош дышетскем воргорон Леонид Дятлов. Жаляса верано, со улонысь кошкемын ни. Но кӧня ке ар талэсь азьло соин ваче син кенешыны шуд усиз.«Известия Удмуртской Республики» газетын ужакум, Камбаркаысь фотокорреспондентмы Разиф Мирзаянов кытысь ке шедьтэм но редакциямы ыстэм Ю. Гагаринлэсь 1954-тӥ арын лэсьтэм туспуктэмзэ. Вуоно космонавтэз, пе, соку туспуктэме шуккем Ижын улӥсь Леонид Дятлов. Адресъёсъя бюрое вазиськыса, Леонид Павловичез шедьтыны пӧрмытӥмы...- 1950-тӥ аръёсы ми Юрий Гагаринэн огвакытэ дышетскимы Саратовысь индустриально-педагогической техникумын, - веранзэ мытӥз Леонид Дятлов. - Гагарин дышетсконзэ мынэсьтым одӥг арлы вазьгес йылпумъяз. Матысь эшъёс ми ӧй вал. Гагаринэн золгес эшъяськиз эше Валерка Семтин - таиныз ми ӵош одӥг висъетын улӥмы. Со Юраен ӵош аэроклубе ветлӥз, отын парашютэн тэтчаллязы. Нош мыным тунсыкогес потӥз туспуктонэн вырон.Ӵапак яратоно ужезлы луыса ик  Леонид Павловичлэн тодэ ваёнъёсаз пыраклы кылиз Юрий Гагаринэн герӟаськем учыр.- Со вал 1954-тӥ арын, СССР-лэн Верховной Советаз быръёнъёс ортчон нуналэ, - тодаз вае Л. Дятлов. - Таӵе нуналъёсы милемлы лэземын вал, строен ӧвӧл, ас поннамы но поръяны. Фотоаппаратме котьку сьӧрам нуллӥ. Вот соку ик Юрий монэ куриз туспуктэмзэ лэсьтыны. Нялтас вераса, со нуналэ Гагарин уставъя дӥсяськемын ӧй вал. Милемлы кун висъялляз дӥськут но, сиён но. Изьыез солэн пурысь луыны кулэ вал, нош туспуктэм вылын - сьӧд. Озьы ми шутэтскон нуналъёсы мудрон дӥсяськыны вырылӥмы.Та туспуктэмез адӟыны кылдӥз аслыз Ю. Гагаринлы но. Леонид Дятлов азьланьтэ:- Москвае командировкае лэзизы. Нырысетӥ космонавтэн огазьын дышетскемме тодыса, огез тодмое ёртыны кутскиз: ойдо Гагаринэн адском, оло, пӧрмытом! Но со вакытэ Юра дышетскиз Жуковский нимо академиын, милемыз матаз но лыктыны ӧз лэзе. Соку мон туспуктэмзэ почта пыр ыстӥ но кинюртэменыз выльысь мыным келяны кури.Гагарин Дятловлэсь куронзэ быдэстӥз. Толэзь ортчыса, кинюртэмъёсыныз но «Почта лётчиков-космонавтов» штампен 2 туспуктэмез вуиз. Жаляса верано, Леонид Павлович соосты утьыны ӧз быгаты, ӧз но тыршы: кыксэ ик сётӥз тужгес гажамон адямиосызлы - талэсь дуно кузьым ӧй вал соку.- Дышетскыкумы Юра номырин но ӧз висъяськы мукет пияшъёслэсь, - шуэ Л. Дятлов. - Калыкен кусып тупатыны быгатӥсь, ӟеч сюлмо-мылкыдо шуыса гожъязы - зэм но, со сыӵе ик вал. Юралы космосэ лобыны шуд усем шуыса но шуак тодӥ. 1961-тӥ арын 12-тӥ апреле мон Владимир городын вал. Шок-пуль бызьыса, висъетам пыре кузпалы: телевизор пыр, пе, нырысетӥ космонавтэз адӟыто! Мон соку ик тодмай Юраез. Пайми, конечно...Л. Дятлов Ю. Гагарин кадь вылӥе ӧз ӝутскы ке но, «Ижмаш» заводын быдэс улонзэ тыршыса, трос вормонъёс басьтӥз.Тани ма гожтӥз 55 ар талэсь азьло «Комсомольская правда» газет адямилэн космосэ вамыштэмез сярысь. Ракета инме чакламъя лобӟиз, Музъем котырысь орбитае потӥз но эрико лобаны кутскиз. Со Музъемез котыртыны кулэ 89,1 минут куспын.Корабль-спутниклэн секталаез пилотэн валче - 4 сюрс 725 килограмм.Гагарин космонавтэн радио пыр кусып радъямын. Радиотелеметрической но телевизионной системаос юртто солэсь тазалыксэ чакласа возьыны.Гагарин эшлэн тазалыкез ӟеч, мылкыдыз умой. Улонзэ возись-утись системаос чакламъя ужало.9 час 52 минутэ: «Восток» корабльлэн пилотэз  майор Гагарин, Лымшор Америка вадьсытӥ ортчыкуз, ивортӥз: «Лобисько умой, тазалыке ӟеч».10 час 15 минутэ: Африка вадьсытӥ лобыкуз, космонавт ивор келяз: «Лобисько умой, невесомостез капчиен чидасько».10 час 25 минутэ: корабль-спутник Музъемез котыртӥз но калленэн лэзиськыны кутскиз Совето Союзлэн музъемез вылэ.Пуктэм ужпумъёссэ быдэстыса, 1961-тӥ арын 12-тӥ апреле 10 час 55 минутэ «Восток» советской корабль СССР-лэн музъем вылаз пуксиз. Лётчик-космонавт майор Гагарин шуиз: «Партилы, правительстволы но нимысьтыз Никита Сергеевич Хрущёвлы ивортыны курисько: музъем вылэ пукси шуг-секытъёстэк, тазалыке ӟеч, вӧсь луыны ӧй шедьы».Светлана Сырыгина Теги: Гагарин  